
Szegedi egyetemi hallgatók versengő attitűdje az egészségmagatartási szokások és a pszichoszociális egészség tükrében

Témaválasztás indoklása: Dolgozatom célja a versengési attitűd összevetése az egészségmagatartással, a sportolási szokásokkal, az élettel való elégedettséggel, valamint a versengő attitűdre jellemző tulajdonságok feltárása.
Vizsgálat hipotézisei: Feltételezésem szerint az egyetemisták versengő attitűdjének struktúrája hasonlóságot mutat a középiskolásokéval; a versengés dimenziói eltérő módon függnek össze az egészségmagatartás különböző elemeivel; a versengő egyének pszichoszociális egészsége kedvezőtlenebb.
Módszerek: A vizsgálatot 2009 áprilisában kezdtem a Szegedi Tudományegyetemen. Az egyetemi testnevelés órákon kértem a hallgatók segítségét. 501 kitöltött kérdőív eredményeit használtam fel. Önkitöltéses kérdőívet alkalmaztunk.
Eredmények: A versengést faktoranalízissel vizsgáltam. Eredményként három versengési faktor különült el. Az első faktor a „versengés élvezete” elnevezést kapta. A második faktorra az a jellemző, hogy inkább elkerülik a versenyhelyzeteket, minthogy konfliktusba kerüljenek társaikkal. A „társas konfliktusok kerülése” nevet kapta. A harmadik faktor a „versengéstől való félelem”. A szakokat külön is összevetettem a versengéssel, miszerint a versengők csoportjába inkább a testnevelés szakos hallgatók tartoznak. Az élettel való elégedettséget több kérdéssel vizsgáltuk. Az „életem közel van az ideálishoz” kijelentéssel leginkább a versengők értenek egyet. A versengéstől való félelem csoportja nem elégedett az életével, és nem értenek egyet azzal, hogy „eddig mindent megkaptam az életemtől”. Eredményeim szerint a versengőkre jobban, a társas konfliktust kerülők és a versengéstől félők csoportjára kevésbé jellemző az alkoholfogyasztás, ami magyarázható a szociális ivással. A fizikai aktivitás gyakoriságával, valamint a sportolás szintjével kapcsolatban a versengők gyakrabban és magasabb szinten sportolnak, mint a versengéstől félők, ezáltal az edzettségi állapotukat is jobbra értékelik, mint a másik két faktor. A versengéstől való félelem csoportjába tartozókra jellemzőbbek a pszichoszomatikus tünetek; a gyakori alvási problémák, kimerültség, valamint a gyomorégés is. Ezt alátámasztja az az eredmény is, miszerint az egészségi állapotukat rosszra értékelik.
Összegzés: A középiskolai mintától eltérőek az eredményeim az alkoholfogyasztás és a fizikai aktivitás kapcsán. A versengés dimenziói eltérő összefüggéseket mutatnak az egészségmagatartás elemeivel. A versengéstől való félelem csoportjának kedvezőtlenebb a pszichoszociális egészsége.



